B. Osobitná časť

K Čl. I
K bodu 1 
V rámci novelizácie sa zavádza do zákona č. 492/2009 Z. z. o platobných službách a o zmene a doplnení niektorých zákonov v znení neskorších predpisov viacero definícií, ktoré majú za cieľ zrozumiteľný výklad ustanovení zákona a ich jednoznačnú aplikáciu v praxi. 
Definovaním poplatku sa zavádza do zákona bežne používaný pojem, ktorý bolo nutné vymedziť vo vzťahu k novo zavedenej povinnosti zasielania výpisu poplatkov spotrebiteľa. Poplatok je definovaný široko, pričom je zohľadnené, že sa jedná o sumu vyjadrenú pevnou sumou, ale i percentuálne.
Informatívny sadzobník poplatkov pre spotrebiteľa s ohľadom na stanovenie povinnosti poskytovateľa platobných služieb viesť štruktúru sadzobníka bolo nutné vymedziť ako súhrn všetkých poplatkov účtovaných používateľovi platobných služieb, ktorým je spotrebiteľ. Každý poplatok byť vyjadrený popisom, ktorý slúži na jeho špecifikáciu a výškou jednotlivého poplatku . Súčasne v aktuálne platnom informatívnom sadzobníku poplatkov budú uvedené zmeny, ktoré mu bezprostredne predchádzali. 
K bodu 2
V návrhu úpravy ustanovenia § 33 ods. 2 ide o uplatnenie národnej voľby podľa článku 45 ods. 6  Smernice Európskeho parlamentu a Rady 2007/64/ES o platobných službách na vnútornom trhu, ktorou sa menia a dopĺňajú smernice 97/7/ES, 2002/65/ES, 2005/60/ES a 2006/48/ES a ktorou sa zrušuje smernica 97/5/ES, ktorá umožňuje priaznivejšiu úpravu vo vzťahu k vypovedaniu rámcovej zmluvy. Zmena sa zavádza aj z dôvodu zjednodušenia presunu účtu a zabezpečenia rovnosti možností používateľov platobných služieb.  
K bodu 3
Nový § 44a dopĺňa zákon č. 492/2009 Z.z. o platobných službách a o zmene a doplnení niektorých zákonov v znení neskorších predpisov o novú povinnosť poskytovateľa platobných služieb, ktorá mu ukladá bezplatné zasielanie výpisov poplatkov, ktoré boli vyúčtované konkrétnemu spotrebiteľovi. Výpis poplatkov možno zasielať na základe dohody poskytovateľa platobných služieb a spotrebiteľa písomne, alebo elektronicky. Splnenie tejto povinnosti je možné tromi alternatívnymi spôsobmi. V prvom prípade bude poskytovateľ platobných služieb zasielať výpis poplatkov spotrebiteľa raz ročne k 15. marcu za celý predchádzajúci kalendárny rok. V druhom prípade je uvedená možnosť zasielania výpisu poplatkov spotrebiteľa štvrťročne najneskôr k 10. dňu nasledujúceho kalendárneho mesiaca nasledujúceho po štvrťroku, za ktorý sa doručuje výpis poplatkov spotrebiteľa.  V treťom prípade poskytovateľ platobných služieb bude zasielať výpis poplatkov spotrebiteľa raz mesačne za predchádzajúci kalendárny mesiac najneskôr k 10. dňu nasledujúceho kalendárneho mesiaca nasledujúceho po mesiaci, za ktorý sa doručuje výpis poplatkov spotrebiteľa, pričom vo výpise uvedie celkovú sumu poplatkov, ktorá je vedená za spotrebiteľa v účtovníctve poskytovateľa platobných služieb od začiatku kalendárneho roka. Napr. výpis za január obsahuje celkovú sumu poplatkov, ktoré boli účtované spotrebiteľovi; vo výpise za február bude výpis poplatkov obsahovať nielen sumu, ktorú vyúčtoval poskytovateľ platobných služieb za február, ale aj celkovú sumu poplatkov za január a február. Poskytovateľ platobných služieb informuje spotrebiteľa pri uzatváraní rámcovej zmluvy o možnostiach doručovania výpisu poplatkov spotrebiteľa, o frekvencii a  písomnej alebo elektronickej  forme. Ak  už rámcová zmluva uzatvorená je po účinnosti tohto zákona, má poskytovateľ platobných služieb povinnosť informovať spotrebiteľa o možnostiach zasielania výpisu poplatkov. Poskytovateľ má povinnosť informovať spotrebiteľa o možnostiach odmietnutia zasielania a  požiadania o opätovné zasielanie výpisu poplatkov spotrebiteľa. Návrh zákona taktiež ustanovuje náležitosti výpisu poplatkov spotrebiteľa, ktorými sú označenie „výpis poplatkov spotrebiteľa“, identifikačné údaje poskytovateľa platobných služieb a informácie o poplatku za jednotlivo poskytnutú platobnú službu, počet vykonaných platobných služieb, celkovú sumu poplatkov za jednotlivé platobné služby, ako aj celkovú sumu poplatkov, ktoré sa viedli v účtovníctve poskytovateľa platobných služieb, odkaz na sadzobník poplatkov, či vyznačenie obdobia, na ktoré sa výpis poplatkov spotrebiteľa vzťahuje. Obdobím, za ktoré sa poskytuje výpis poplatkov spotrebiteľa, môže byť dané v nadväznosti na vyššie uvedené alternatívy za kalendárny rok, štvrťrok alebo mesiac. 
Výpis poplatkov spotrebiteľa je možné doručovať súčasne s ďalšími listinnými alebo písomnými informáciami, za dodržania všetkých ustanovení zákona viažucimi sa na požiadavky pre náležitosti, spôsob a formu doručovania výpisu poplatkov pre spotrebiteľa. 
Novo doplneným § 44b sa zavádza povinnosť vedenia informatívneho sadzobníka poplatkov pre spotrebiteľa v štruktúre, ktorú upraví všeobecne záväzný právny predpis vydaný Ministerstvom financií Slovenskej republiky. Štruktúra bude definovaná do kapitol (oblastí), pričom nebude zameraná na konkretizáciu jednotlivých poplatkov, ale iba na vytvorenie štruktúry, ktorá bude pre spotrebiteľa jednoducho porovnateľná. 
Historický prehľad troch posledných zmien informatívneho sadzobníka poplatkov s ich zmenami voči predchádzajúcemu informatívnemu sadzobníku poplatkov umožní spotrebiteľovi sledovať aktuálny vývoj poplatkov konkrétneho poskytovateľa platobných služieb. 
Doplnením § 44c sa zavádza do právneho poriadku záväzný postup poskytovateľov platobných služieb pri presune platobného účtu spotrebiteľa. 
Odovzdávajúci a prijímajúci poskytovateľ platobných služieb sú poskytovatelia platobných služieb, ktorí realizujú službu presunu platobného účtu pre spotrebiteľa.
Novela zákona upravuje presný postup presunu platobného účtu medzi poskytovateľmi platobných služieb. Zákon umožňuje  tiež zrušenie platobného účtu u odovzdávajúceho poskytovateľa platobných služieb s prevedením kladného zostatku na účet u prijímajúceho poskytovateľa platobných služieb, či súčasné zrušenie platobného účtu spotrebiteľa a  prevedenie kladného zostatku peňažných prostriedkov na platobný účet spotrebiteľa u prijímajúceho poskytovateľa platobných služieb.
Spotrebiteľ si môže zvoliť podanie žiadosti v písomnej forme v dvoch vyhotoveniach alebo elektronicky so zabezpečeným elektronickým podpisom. Z presunu platobného účtu je vylúčený spotrebiteľ, ktorý je príjemcom inkasa s prideleným identifikátorom príjemcu inkasa a platobný účet spotrebiteľa, ktorý je zaťažený exekúciou. Spotrebiteľ môže požiadať o presun platobného účtu iba jedného prijímajúceho poskytovateľa platobných služieb. 
Žiadosť o presun platobného účtu sa podáva u prijímajúceho poskytovateľa platobných služieb, t.j. poskytovateľa platobných služieb, ku ktorému chce spotrebiteľ presunúť trvalé príkazy na úhradu, súhlasy platiteľa s inkasom a platobné príkazy. V žiadosti spotrebiteľ uvedie dátum, od ktorého sa budú trvalé príkazy na úhradu, súhlasy platiteľa s inkasom a platobné príkazy spotrebiteľa vykonávať z platobného účtu zriadeného u prijímajúceho poskytovateľa platobných služieb. Dátum sa určí 30 dní najskôr a najneskôr do 60 od dňa nasledujúceho po podaní žiadosti o presun platobného účtu, pričom stanovenie časových kritérií je odvodené z praktických skúseností poskytovateľov platobných služieb a ich možností čo najrýchlejšie zabezpečiť presun platobného účtu. Určenie dátumu má význam aj pre odovzdávajúceho poskytovateľa platobných služieb, pretože deň pred určeným dátumom je povinný zrušiť trvalé príkazy na úhradu a inkasá, súhlasy platiteľa s inkasom a platobné príkazy. Náležitosti žiadosti bližšie upraví všeobecne záväzný právny predpis vydaný Ministerstvom financií Slovenskej republiky. V prípade absencie obligatórnych náležitostí žiadosti vyzve poskytovateľ platobných služieb spotrebiteľa na doplnenie žiadosti, ktorú môže prijímajúci poskytovateľ platobných služieb odmietnuť v prípade, ak nebudú odstránené nedostatky žiadosti, príp. doplnené chýbajúce identifikačné údaje. Podaním žiadosti vzniká prijímajúcemu poskytovateľovi platobných služieb povinnosť zaslania jednej žiadosti o presun platobného účtu odovzdávajúcemu poskytovateľovi platobných služieb, ktorý je následne povinný doložiť zákonom požadovanú dokumentáciu viažucu sa na presun platobného účtu spotrebiteľa. 
Z rozhodnutia spotrebiteľa môže  byť presun  platobného účtu viazaný aj s presunom kreditného zostatku, či so zrušením platobného účtu u odovzdávajúceho poskytovateľa platobných služieb. Uvedené úkony sú možnosťami pre spotrebiteľa, ktoré budú súčasťou žiadosti. 
Odovzdávajúci poskytovateľ nesmie požadovať za poskytnutie informácií súvisiacich s presunom platobného účtu pre prijímajúceho poskytovateľa platobných služieb žiadnu odplatu. Rovnako návrh neumožňuje spoplatniť presun platobného účtu pre spotrebiteľa. 
Poskytovateľ platobných služieb zverejní informácie o postupe pri presune platobného účtu vo svojich priestoroch, kde vykonáva svoju podnikateľskú činnosť a na úvodnej stránke svojho webového sídla priamo alebo prostredníctvom odkazu.
K bodu 4
Ustanovenie § 33 odsek 2 bude účinné súčasne s celým navrhovaným znením zákona, ale nebude možné ho uplatňovať s ohľadom na § 32 ods. 1, keďže o každej zmene rámcovej zmluvy je poskytovateľ platobných služieb povinný informovať používateľa platobných služieb, a to najneskôr dva mesiace pred navrhovaným dňom účinnosti týchto zmien.
Výpis poplatkov spotrebiteľa, ktorý požiada o ročný výpis poplatkov spotrebiteľa sa bude môcť prvý krát doručiť od januára 2016. Ustanovenie zohľadňuje technické možnosti poskytovateľov platobných služieb doručovať výpis poplatkov spotrebiteľa.
Informatívny sadzobník poplatkov pre spotrebiteľa sa bude v zmysle zákona zverejňovať v štruktúre, na mieste a spôsobom ustanoveným všeobecne záväzným právnym predpisom. S ohľadom na zachovanie právnej istoty a zákazu retroaktivity sa bude požadovať zverejnenie prvého informatívneho sadzobníka poplatkov pre spotrebiteľa bez predchádzajúcich zmien. Každá ďalšia zmena uskutočnená v sadzobníku sa bude zverejňovať ako zmena voči aktuálne platnému sadzobníku poplatkov pre spotrebiteľa, a to postupne, až do zverejnenie troch informatívnych sadzobníkov poplatkov pre spotrebiteľa, ktoré budú zobrazovať vždy zmenu voči sadzobníku poplatkov pre spotrebiteľa, ktorý jednotlivému sadzobníku bezprostredne predchádzal.  
K Čl. II 
Navrhuje sa, aby zákon nadobudol účinnosť 1. novembra 2014.